**R O M Â N I A**  **Văzut:**

**JUDEŢUL MUREŞ P R I M A R**

**CONSILIUL LOCAL MUNICIPAL TÎRGU-MUREŞ dr. Dorin Florea**

**Nr. 9977 din 17 februarie 2015**

**E X P U N E R E D E M O T I V E**

**privind demararea procedurilor în vederea identificării şi a clarificării situaţiei juridice a imobilului de pe strada Călăraşilor nr. 106, monument istoric, respectiv pentru declanşarea procedurii de declarare a utilităţii publice de interes local a acestuia**

Clădirea din strada Călăraşilor nr. 106 cunoscută ca Palatul Bürger, este una dintre clădirile construite în stilul secesionist din Tîrgu-Mureş. Fostul palat fost construit de cunoscutul fabricant de bere, Bürger Albert în anul 1880. Clădirea a avut mai multe destinaţii până la naţionalizarea din anul 1948 ca până la urmă în anii ’70 să dea loc celui mai renumit Restaurant, „Cocoşul de aur”, din Tîrgu-Mureş.

În anii ’90, „Cocoşul de aur” a intrat în posesia unei societăţi comerciale, societatea Unic SA, apoi a fost cumpărat de SC ,,Romarta SA Bucureşti”. La începutul anilor ’90 a mai funcționat ca restaurant doar pentru puţin timp.

Începând din anul 2011 proprietarul imobilului situat pe strada Călăraşilor nr 106, SC Romarta SA Bucureşti, a solicitat în repetate rânduri Certificat de Urbanism în scopul efectuării unor lucrări de construire de reparaţii capitale şi reabilitare restaurant, refacere-amenajare, împrejmuire şi racorduri, fără a mai obţine Autorizaţie de Construcţie pentru lucrări. Ultimul Certificat de Urbanism a fost obţinut în data de 17.07.2013, care în anul 2014 la solicitarea beneficiarului a fost prelungit până la 17.07.2015 .

Imobilul menţionat se situează pe un teren de 892,94 de mp cu descrierea S+P fiecare nivel având câte patru încăperi, înscris în CF 6776/I Tg-Mureş, nr. topografic 301/2/1, 302/1, 303/1, 304, 300/2, şi este inclusă pe Lista monumentelor istorice 2010 a judeţului Mureş la poziţia: MS-II-m-B-15542 – fosta Casa Bürger.

Potrivit dispoziţiilor art. 48 lit. (b) din Legea nr. 422/2001 privind protejarea monumentelor istorice, republicată, cu modificările ulterioare Consiliile judeţene şi Consilie General al Municipiului Bucureşti au ca atribuţie iniţierea procedurii de expropriere pentru cauză de utilitate publică, cu avizul Ministerului Culturii, în vederea protejării monumentelor istorice, în situaţiile şi cu respectarea condiţiilor prevăzute de lege.

În acelaşi context art. 45 lit. (g) din aceeaşi lege prevede printre atribuţiile autorităților administraţiei publice locale luarea de măsuri tehnice şi administrative necesare în vederea prevenirii degradării monumentelor istorice.

Având în vedere că imobilul se află într-o stare avansată de degradare, iar municipiul Tîrgu-Mureş intenţionează să demareze un proiect cu interes pentru cetăţenii oraşului, privind amenajarea acestei clădirii cu săli de spectacole şi teatru se impune propunerea de iniţiere a procedurii de declarare a utilităţii publice de interes local a imobilului de pe strada Călăraşilor nr. 106, de către Consiliul Judeţean Mureş.

Faţă de cele expuse, propun Consiliului local Tîrgu-Mureş spre aprobare alăturatul proiect de hotărâre.

**Iniţiatori ,**

**Grupul de consilieri locali UDMR**

**R O M Â N I A PROIECT**

**JUDEŢUL MUREŞ**

**CONSILIUL LOCAL MUNICIPAL TÎRGU MUREŞ**

**H O T Ă R Â R E A nr. \_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_ 2015**

**privind demararea procedurilor în vederea identificării şi a clarificării situaţiei juridice a imobilului de pe strada Călăraşilor nr. 106, monument istoric, respectiv pentru declanşarea procedurii de declarare a utilităţii publice de interes local a acestuia**

***Consiliul local municipal Tîrgu-Mureş, întrunit în şedinţă ordinară de lucru,***

Văzând Expunerea de motive nr. 9977 din 17 februarie 2015 prezentată degrupul consilierilor locali UDMR **privind demararea procedurilor în vederea identificării şi a clarificării situaţiei juridice a imobilului de pe strada Călăraşilor nr. 106, monument istoric, respectiv pentru declanşarea procedurii de declarare a utilităţii publice de interes local a acestuia**

Reţinând prevederile Legii nr. 422/2001 privind protejarea monumentelor istorice republicată, cu modificările ulterioare;

În conformitate cu prevederile art. 36 alin.(1), (2), lit. „b” şi lit. „c” , alin.(4) lit. „d” şi alin.(6) lit. „a” pct. 10, art. 45 alin. (2) din Legea nr. 215/2001 privind administraţia publică locală, republicată,

**H o t ă r ă ş t e :**

**Art. 1.** Se ia act de Lista monumentelor istorice, aprobată prin Ordinul Ministrului Culturii şi Cultelor nr. 2314/2004 în care este cuprins imobilul din municipiul Tîrgu-Mureş str. Călăraşilor nr. 106, înscris în CF 6776/I Tîrgu-Mureş, nr. topografic 301/2/1, 302/1, 303/1, 304, 300/2 (poz. MS II-m-B-15542 – fosta Casa Bürger) precum şi despre starea avansată de degradare a acestuia.

**Art. 2.** Se aprobă efectuarea demersurilor legale pentru exproprierea pentru utilitate publică de interes local a imobilului de la art. 1 în vederea salvării, protejării şi punerii în valoare a clădirii în sensul reamenajării şi realizării unui centru cultural multifuncţional.

**Art. 3.** Pentru realizarea demersurilor de la art.2 se va depune solicitarea autorităţii publice locale la Consiliul Judeţean Mureş în vederea declarării utilităţii publice.

**Art. 4.** Anterior solicitării de la art.3, pentru realizarea cercetării prealabile, în condiţiile legii se vor întocmii documentaţiile prevăzute de anexa 1 la Regulamentul privind procedura de

lucru a Comisiilor pentru efectuarea cercetării prealabile în vederea declarării utilităţii publice pentru lucrările de interes naţional sau de interes local, constând din:

* Memoriu justificativ;
* Evaluarea costurilor lucrărilor;
* Evaluarea duratei de realizare;
* Extras din documentaţia de urbanism aprobată, în ale cărei prevederi se înscrie lucrarea, iar în cazul inexistenţei acesteia efectuarea demersurilor pentru realizarea lucrării;
* Planul de situaţie a lucrării.

**Art. 5.** Efectuarea demersurilor de la articolele precedente se va efectua pe seama bugetului local din rezerva bugetară.

**Art. 6.** Cu aducerea la îndeplinire a prezentei hotărâri se încredinţează Direcţia juridică, contencios administrativ şi administraţie publică locală, Direcţia Arhitect Şef, Direcţia economică şi Serviciul Public Administraţia Domeniului Public.

**Viza de legalitate**

**Secretarul Municipiului Tîrgu-Mureş**

**Maria Cioban**